Ontevrede ouers sluit Pretoriase laerskool | Maroela Media
Polisie moes intree tussen die groep ouers en lede van 'n jeugbeweging (Foto: Skermskoot van video op GAC Risk Solutions, Facebook)
Die polisie en verskeie sekerheidsmaatskappye is Maandagoggend na die Laerskool Danie Malan in die noorde van Pretoria ontbied, nadat verskeie ontevrede ouers in die gemeenskap dié skool se hekke gesluit het. Die polisie moes boonop ook ingryp nadat die groep ouers handgemeen geraak het met lede van 'n jeugbeweging.
Omtrent 25 ontevrede gemeenskapslede het omstreeks 05:30 die hekke reg rondom die skool met kettings en slotte gesluit. Hulle is glo ontevrede dat hul kinders nie plek in dié skool gekry het nie.
Die polisie, die polisie se eenheid vir openbare orde en verskeie sekerheidsmaatskappye is na die skool ontbied. Die skool het vanoggend reeds die leerders en onderwysers in kennis gestel dat hulle nie vandag (Maandag) skool toe moet kom nie.
Juan du Plessis, woordvoerder van die GAC Risk Solutions-sekerheidsmaatskappy, sê met hul aankoms op die toneel was die situasie oor die algemeen kalm. Die polisie het met die groep ouers probeer onderhandel en omstreeks 08:32 die kettings en slotte van die hekke afgehaal.
Spanning het tussen lede van die Bittereinders-jeugbeweging en ouers uitgebreek (Foto: Bittereinders, Facebook)
Net daarna het daar spanning tussen die groep ouers en lede van die Bittereinders-jeugbeweging uitgebreek.
Devon Hofmeyr, een van die stigterslede van dié jeugbeweging, sê hulle het na die skool gegaan om hul misnoeë uit te spreek oor die skoolhekke wat gesluit is. Nadat wrywing tussen die ouers en die jeugbeweging uitgebreek het, moes die polisie tussen die twee partye intree om te keer dat hulle handgemeen raak.
In 'n video wat op sosiale media gedeel is, is dit duidelik hoe die polisie verwoed die twee groepe uitmekaar probeer hou.
"Ons kon nie net staan en toekyk hoe 'n groep ouers die skool sluit en só die leerders se skooldag ontwrig nie. Die kinders het reeds minder skooldae vanjaar weens die Covid-19-pandemie," sê Hofmeyr. "As die ouers kwaad is oor waar hul kinders geplaas is, moet hulle dit voor die departement se deur gaan lê."
Kapt. Mavela Masondo, woordvoerder van die polisie, het die voorval bevestig en gesê dat geen beserings aangemeld is nie.
Die situasie by die skool is tans onder beheer en die polisie is steeds op die toneel om die situasie te monitor.
Maroela Media het navraag aan die departement van onderwys gerig, maar wag nog vir terugvoer.
Danie Malan sitsuation report
Locks are being removed#gacsecurity #gacrisksolutions pic.twitter.com/q1ubI2Tfjn
— GAC Risk Solutions (@gac_security) March 8, 2021
Soe sluit die hekke en nou kry die kinders geen onderig. Wonder party keur wat kinders dink van groot mense?
Plaas hulle by Unie gebou betoog en hoor waar is die nuwe beloof de skole
Gaan betoog voor die Onderwys department NIE die skool nie, hulle is die onbevoegde klomp goed wat so iets laat gebeur – Eish!! Julle wil leer maar eintlik wil julle ook nie ne
Toelatings word deur die Dept en Mr. Lesufi gedoen…weet die mense dit nou nog nie. Gasn betoog vooor die Dept se deur en los die skool.